钦定古今图书集成/明伦汇编/闺媛典/第336卷 > 耿鸣世妻徐氏
## 钦定古今图书集成/明伦汇编/闺媛典/第336卷 > 耿鸣世妻徐氏

按《居易集》：耿太淑人徐氏，长山人，巡抚佥都御史以
贞孙，长治知县继志女，陕西参议鸣世之配，巡抚浙
江佥都御史庭柏之母也。幼读书，工诗，《挽王烈妇毕
孺人》云：“烈矣王门妇，贤声著帝京。贞心同玉洁，素质
宛冰清。取义丘山重，捐生一羽轻。恩承明主诏，千载
播芳名。”《偶成》云：“时过清明二月天，娇花粉竹正鲜妍。
秋千架上人如玉，溪水堤边柳似烟。紫燕飞飞归画
栋，白鸥点点浴晴川。乍来景物还依旧，不见人生再
少年。”其篇什最多，壬午乱后尽散失矣。